Kolme lasta kuoli Levillä viime huhtikuussa tapahtuneessa mökkipalossa. Kuva: Lapin poliisilaitos

Viime vuonna yhteensä 11 henkilöä menehtyi sähköviasta tai sähkölaitteen virheellisestä käytöstä aiheutuneessa rakennuspalossa. Saman verran sähkölaitteesta aiheutuneissa rakennuspaloissa kuoli vuonna 2018.

Esimerkiksi viime vuonna Levillä kolme lasta menehtyi virheellisestä sähköasennuksesta aiheutuneessa mökkipalossa.

Turvallisuus- ja kemikaalivirasto (Tukes) kertoo, että se käsittelee vuosittain kymmeniä ilmiantoja ammattitaidottomasti ja vaarallisesti tehdyistä sähkötoistä. Osa ilmiannoista johtaa poliisitutkintaa.

Tukes käyttää esimerkkinä Levin tuhoisaa mökkipaloa, jossa kyse oli laittomasta sähköasennuksesta. Laiton sähkötyö tarkoittaa sellaista sähköasennusta, johon tekijällä ei ole ammattitaitoa tai oikeuksia.

Tukesin mukaan laiton sähkötyö voi tarkoittaa myös sitä, että asennuksen tekee todellisuudessa eri yritys tai henkilö, joka on merkitty sähkötyön tekijäksi virallisiin tarkastuspöytäkirjoihin.

Tukesilla on asiaan liittyen toive:

– Toivomme, että yksi asia iskostuisi suomalaisten mieliin: sähkötöitä ei saa tehdä kuka tahansa, sanoo ylitarkastaja Esko Iivonen Tukesin sähkölaitteistot-ryhmästä.

Iivonen muistuttaa, että sähkötyöt on tarkoitettu vain ammattilaiselle ja niitä saa tehdä vain henkilö tai yritys, jolla on sähkötöihin tarvittava pätevyys ja erillinen oikeus.

– Toisin kuin joskus virheellisesti luullaan, yksinomaan sähköalan opinnot tai työkokemus eivät vielä sellaisenaan oikeuta omatoimisiin sähkötöihin, Iivonen täsmentää.

Oikeus tehdä sähkötöitä edellyttää muun muassa sitä, että sähkötöitä tekevä henkilö tai yritys tekee Tukesin rekisteriin ilmoituksen sähkötöistä ja nimeää sähkötöiden johtajaksi palveluksessaan olevan henkilön, jolla on sähköalan pätevyystodistus.

Tukesin verkkosivuilla on rekisteri yrityksistä ja henkilöistä, joilla on oikeus tehdä sähköasennustöitä ja sähkölaitekorjauksia. Rekisterissä on tällä hetkellä lähes 20 000 tällaista yritystä ja yrittäjää.